效陶潛體詩十六首 十五
作者：白居易
朝代：唐

paragraphs: 南巷有貴人，高蓋駟馬車。
我問何所苦，四十垂白鬚。
荅云君不知，位重多憂虞。
北里有寒士，甕牖繩爲樞。
出扶桑棗杖，入臥蝸牛廬。
散賤無憂患，心安體亦舒。
東鄰有富翁，藏貨徧五都。
東京收粟帛，西市鬻金珠。
朝營暮計算，晝夜不安居。
西舍有貧者，匹婦配匹夫。
布帬行賃舂，裋褐坐傭書。
以此求口食，一飽欣有餘。
貴賤與貧富，高下雖有殊。
憂樂與利害，彼此不相踰。
是以達人觀，萬化同一途。
但未知生死，勝負兩何如。
遲疑未知間，且以酒爲娛。